Отговор на въпрос от Коста Стоянов – народен представител от ПГ на „Възраждане“ относно извършени и продължаващи незаконно строителство, незаконна сеч, незаконно ограждане на вековна гора в местността „Баба Алино“, КК „Чайка“, район Приморски, град Варна, намираща се между „Кабакум“ и „Златни пясъци“ от страна на украинската групировка КУБ (Корпорация КУБ, КУБ – Дивелъпмънтс ООД, „Форест Клуб Варна“ ООД, ВилАпарт Арканум ООД и други, свързани с нея и нейния управител дружества), както и образувани незаконни сметища в границите на Природен парк „Златни пясъци“ в същата местност от същата групировка
УВАЖАЕМИ ГОСПОДИН ПРЕДСЕДАТЕЛ,
ДАМИ И ГОСПОДА НАРОДНИ ПРЕДСТАВИТЕЛИ,
УВАЖАЕМИ ГОСПОДИН СТОЯНОВ,
През периода 2023 г. - 2026 г. от страна на Регионална дирекция по горите - гр. Варна са извършени множество самостоятелни и съвместни проверки с участие на други администрации на поземлени имоти в горски територии – държавна и частна собственост, попадащи в кадастрален район с номер 2464 по кадастралната карта на гр. Варна, район „Приморски“. Установена е незаконна сеч, включително изкореняване и премахване на дървесна растителност в някои имоти, както и застрояване и ограждане в други имоти, за които не са проведени предвидените административни процедури за промяна на трайното предназначение на територията от горска в урбанизирана по реда на Закона за горите.
За констатираното от проверките своевременно са информирани официално всички отговорни администрации: Областна дирекция на Министерството на вътрешните работи - гр. Варна, Районна прокуратура - гр. Варна, Община Варна, Регионална дирекция за национален строителен контрол - гр. Варна, териториално поделение „Държавно горско стопанство гр. Варна“, „Североизточно държавно предприятие“ - гр. Шумен, Регионална инспекция по околната среда и водите - гр. Варна.
В началото на 2026 г. Министерството на земеделието и храните официално е сезирало Министерството на вътрешните работи, Министерството на регионалното развитие и благоустройството, Министерството на околната среда и водите, както и Областния управител на Област Варна, за необходими действия по установяване законосъобразността на строителната дейност. 

Впоследствие, предвид тежестта и мащаба на констатираните нарушения и с оглед защита на държавния интерес, Министерството на земеделието и храните допълнително е инициирало провеждането на две междуведомствени работни срещи по случая на 23.03.2026 г. и на 22.04.2026 г., с представители на всички отговорни ведомства: Министерството на вътрешните работи, Дирекцията за национален строителен контрол към Министерството на регионалното развитие и благоустройството, Министерството на околната среда и водите, Изпълнителната агенция по горите, както и Главна дирекция „Национална полиция“ в Министерството на вътрешните работи, съобразно нормативно определената ѝ компетентност и правомощия за разследване и противодействие на лица или организирани престъпни групи. Представителите на участващите администрации са идентифицирали като основен проблем необходимостта от извършване на специализирана проверка по законността на извършеното строителство и установяване на лицата, които го извършват, както и предприемане на действия за преустановяване на тези незаконосъобразни действия. Също така като друг основен проблем при проверките на терен е установен ограниченият достъп до повечето строителни обекти, на които са поставени ограждения или охрана, което налага съдействие от органите на Министерството на вътрешните работи.
Има нееднократно сезиране от страна на Регионална дирекция по горите - гр. Варна към Община Варна по отношение на установеното от извършените проверки и необходимостта от изясняване статута на строежите. Също така за установената незаконна сеч и извършено застрояване в горски територии Регионална дирекция по горите –                                гр. Варна двукратно е сигнализирала по компетентност и Районна прокуратура - гр. Варна.
На 27.04.2026 г. Община Варна е информирала Регионална дирекция по горите - гр. Варна и други заинтересовани администрации за започване на процедура по спиране на строителството в имотите съгласно чл. 224а, във връзка с чл. 225а от Закона за устройство на територията. Впоследствие регионалната дирекция е уведомила Изпълнителната агенция по горите.

БЛАГОДАРЯ ЗА ВНИМАНИЕТО!
